Ta yiwu in gana da Shugaban Koriya ta Arewa – Donald Trump
Kwanaki bayan sanar da janyewarsa daga batun ganawa da Shugaban Koriya ta Arewa Kim Jong Un, Shugaban Amurka Donal Trump ya bayyana cewa ya na kyautata zaton cewa ta yiwu ya gana da shugaban Koriya ta Arewa.
Shugaban na Amurka ya bayyana cewa mai yiyuwa ya gana da Kim Jong Un ranar 12 ga watan Yuni a Singapore kamar yadda aka tsara tun farko kamar yadda RFI ta ruwaito..
Wannan bayanin ya fito daga shugaban, inda ya wallafa a shafinsa na Twitter cewa tattaunawarsa da hukumomin Koriya ta Arewa ta yi nisa, don haka yana da yakinin cewa za su iya samun ganawa da Shugaban Koriya ta Arewa a Singapore.
A wata wasika da Shugaban Amurka ya aike zuwa Shugaba Kim Jong Un, ya bayyana manufofin shugaban, inda yake cewa Amurka ta yi fatan yiwuwar tattaunawar don samun zaman lafiya wadda tun farko ba ita ta nema ba, amma har yanzu kofa a bude take ga Kim idan abubuwa sun nutsa.
Cikin wasikar ta Shugaba Donald Trump ya ce duk da Kim na barazana da makaman Nukiliya amma ya sani fa suna da makaman da suka fi nashi wanda kuma ba sa fatan amfani da shi kan kowacce kasa ko wani bil’adama.
Idan ba a manta ba, bayan duniya ta dauka, inda wasu suke ta murnar da shirin ganin ranar da za a yi wannan ganawa, sai kwatsam, Shugaban Amurka Donald Trump ya janye daga tattaunawar sulhun.
Donald Trump ya sanar da hakan ne a wata wasika da ya aike wa shugaban na Koriya ta Arewa Kim Jong-Un, inda ya ce ya yaba da lokacin da Kim din ya basu a baya amma sakamakon kalaman baya-bayan nan ya sa dole ya janye daga tattaunawar don amfaninsu baki daya.
Wasikar ta Donald Trump ta karkare da cewa idan har Kim din ya sauya tunani game da ganawar mai cike da tarihi kar ya ji ko dar wajen kira ko kuma aike wa da wasika ga Amurkan, cikin sauri za ta mutunta ganawar, yana mai cewa duniya baki daya ta yi asarar damar tattaunawar mai matukar muhimmanci, wadda ya ce tabbas lamari ne mai cike da bacin rai.